10 ยอดแสบ

**10 ยอดแสบ** เป็นภาพยนตร์ไทยแนวโลดโผนที่สร้างและจัดจำหน่ายโดยไฟว์สตาร์โปรดักชั่น ฉัตรเทพ กำกับการแสดง พลายมลิวัลย์ บทประพันธ์และสุภาว์ เทวกุล เขียนบทภาพยนตร์ ออกฉายครั้งแรกเมื่อวันที่ 22 กรกฎาคม พ.ศ. 2521 นำแสดงโดย สมบัติ เมทะนี, สรพงศ์ ชาตรี, อรัญญา นามวงศ์, มานพ อัศวเทพ, ล้อต๊อก, อุเทน บุญยงค์, สายัณห์ จันทรวิบูลย์, จิระศักดิ์ อิศรางกูร ณ อยุธยา, ภิญโญ ปานนุ้ย, ต่อลาภ กำพุสิริ, กฤษณะ อำนวยพร, สมศักดิ์ ชัยสงคราม, ถวัลย์ คีรีวัต

## เนื้อเรื่อง
เรื่องราวเริ่มต้นเมื่อ ตะวัน (มานพ อัศวเทพ) สายสืบที่มีรหัส ต.9 เกิดหักหลังไปร่วมกับขบวนการค้าเฮโรอีนของ เสี่ยเม้ง (ถวัลย์ คีรีวัต) นักธุรกิจที่เปิดซุปเปอร์มาร์เก็ตเป็นฉากบังหน้า จากนั้น ตะวันได้หักหลังเสี่ยเม้งโดยยิงเสี่ยเม้งพร้อมกับ เมืองอินทร์ (นาฑี บุนนาค) ตัวแทนของ เล่าสือ พ่อค้าเฮโรอีนจากภาคเหนือ และลูกน้องทั้งหมดเสียชีวิตเพื่อชิงทอง 10 แท่งที่เสี่ยเม้งเตรียมส่งมอบให้เล่าสือแลกกับยาเสพติด

อย่างไรก็ตาม ตะวันได้รับบาดเจ็บจากเหตุการณ์ ทำให้ไม่สามารถชิงทองได้สำเร็จ ในระหว่างนั้น นิตยา (อรัญญา นามวงศ์) สายสืบอีกคนหนึ่งที่ปลอมตัวเป็นสาวยาคูลท์ ได้เข้ามาถามไถ่เหตุการณ์และอาการของตะวันถึงโรงพยาบาล

ขณะเดียวกัน แอ๊ด (จิระศักดิ์ อิศรางกูร ณ อยุธยา) หนุ่มนักศึกษา ได้ชวน โย (ภิญโญ ปานนุ้ย) เพื่อนสนิทในชุมชนซึ่งทำอาชีพขายพวงมาลัยตามสี่แยก ไปขโมยทองที่ซุปเปอร์มาร์เก็ตเพื่อล้างแค้นที่ถูกปฏิเสธไม่ให้ซื้อของ

พอดี พรหม สี่หน้า (กฤษณะ อำนวยพร) มือเปิดเซฟขี้เหล้าและเพื่อนสนิทของตะวัน พร้อมลูกน้อง มาที่ซุปเปอร์มาร์เก็ตเพื่อขโมยทอง แต่กลับเป็นแอ๊ดและโยที่ขมาย (ขโมยของจากขโมย) ทองทั้ง 10 แท่งพร้อมรถของพรหมไป

หลังจากนั้น แอ๊ดและโย ได้ชวน โรจน์ (สายัณห์ จันทรวิบูลย์) นักร้องลูกทุ่งอยากดัง ซึ่งอาศัยอยู่กับภรรยาที่มีอายุใกล้เคียงกับแม่ของเขา ให้เข้าร่วมทีม ส่วนพรหมก็ได้โทรแจ้งข่าวเรื่องเหตุการณ์ให้ตะวันทราบผ่านทาง หาญ (สมศักดิ์ ชัยสงคราม) มือขวาของตะวัน

ทางด้าน แอ๊ด, โย และ โรจน์ ได้เข้าไปพักที่โรงแรม แต่ลูกน้องของพรหมเห็น แอ๊ด และ โย อยู่ในรถของพรหม จึงโทรไปบอกพรหม ลูกน้องของพรหมจึงปลอมตัวเป็นพนักงานโรงแรมเพื่อเข้าไปเอาทอง แต่ถูก แอ๊ด, โย และ โรจน์ เล่นงาน ทั้งสามคนจึงหนีไปวัดเพื่อเอาทองไปซ่อนในป่าช้า

ต่อมา พรหม และลูกน้องได้ไปรีดเอาความจริงจากภรรยาของโรจน์ โดยส่ง หาญ ไปที่วัด ทั้งสองฝ่ายจึงเข้าต่อสู้กัน โชคดีที่ ธง (สมบัติ เมทะนี) หลานของสัปเหร่อที่วัด ซึ่งชำนาญการใช้มีด เข้ามาช่วยไว้ได้ ทั้งสามคนจึงเล่าเรื่องราวทั้งหมดให้ธงฟัง และโยจึงยกให้ธงเป็นหัวหน้าทีม

เมื่อถึงเวลากลางคืน ตะวัน, พรหม และ หาญ พร้อมลูกน้องกลับมาที่ป่าช้าเพื่อตามเอาทอง แต่ตะวันพลาดท่าถูกธงจับไว้ได้ ตะวันจึงยื่นข้อเสนอว่าจะนำทองทั้ง 10 แท่งไปแลกกับเฮโรอีน, ทับทิม และหยกของเล่าสือ

ตอนเช้า นิตยาได้มาเยี่ยมตะวันถึงที่บ้าน และได้เห็นพรหมกำลังเล่นเปียโน หลังจากนิตยากลับไป ตะวันจึงมอบหมายให้ เมลานี (มิส เมลานี) นางนกต่อซึ่งทำงานเป็นนักร้องออกปฏิบัติงาน พร้อมพา ธง, แอ๊ด, โย และ โรจน์ มารู้จักกับเมลานี

จากนั้นทุกคนได้มาพูดคุยเรื่องแบ่งผลประโยชน์ที่บ้านของตะวัน โดยได้ฝากทองทั้งหมดไว้ที่ตะวัน ซึ่งตะวันตั้งใจจะไม่แบ่งผลประโยชน์ให้กับทั้งสี่คน

ต่อมา ธง พา แอ๊ด, โย และ โรจน์ มาเลี้ยงอาหาร และได้เจอกับนิตยา หลังจากนั้น นิตยารายงานความคืบหน้าให้หัวหน้าฟัง โดยหัวหน้าบอกว่าคนร้ายที่ฆ่าทนายความต่อหน้านิตยาคือพรหม สี่หน้า ส่วนนิตยาแจ้งข่าวว่าขณะนี้พรหม สี่หน้าไปมั่วสุมอยู่กับ ต.9 หรือ ตะวัน

เมื่อกลับถึงบ้าน นิตยาถูกพรหมและหาญตามเข้ามาหมายจะฆ่าปิดปาก โชคดีที่เพื่อนร่วมงานและตำรวจตามเข้ามาช่วยไว้ทัน ทำให้พรหมและหาญหนีรอดไปได้

ต่อมา ธง, แอ๊ด, โย และ โรจน์ ได้ปรึกษาหารือกันที่ศาลาท่าน้ำวัด โดย แอ๊ด บอกกับธงให้เข้าหาทางเมลานีเพราะมั่นใจว่าตะวันจะไม่แบ่งผลประโยชน์ให้ จากนั้นแอ๊ดเสนอให้ขโมยทองกลับมาแล้วนำไปแลกกับเฮโรอีนของเล่าสือโดยให้เมลานีเป็นคนจัดการขายให้ ซึ่งธงก็เห็นชอบกับแผนการนี้

ต่อมา โรจน์สงสัยว่าใครจะเป็นคนเข้าไปขโมยทองทั้ง 10 แท่งแอ๊ดจึงพาโยไปชักชวน ปรีชา (อุเทน บุญยงค์) เพื่อนสนิท ซึ่งเป็นนักเรียนนอกและมีแฟนเป็นสาวประเภทสองเจ้าของร้านเสื้อชื่อ ศรี (ต่อลาภ กำพุสิริ) ให้มาร่วมทีม ส่วนโรจน์ไปชวน พรเทพ (สรพงศ์ ชาตรี) อดีตมือเปิดเซฟที่ผันตัวมาเป็นช่างตัดผมให้มาร่วมทีมเช่นกัน

ทั้งหมดได้ไปพบกับเมลานีที่ไนต์คลับโดยแนะนำปรีชาให้เมลานีรู้จักในฐานะ หม่อมเจ้าพงษ์ปรีชา ระหว่างนั้น พวกของธงได้เจอกับนิตยาอีกครั้ง หลังจากนั้น ปรีชาพาเมลานีขับรถไปช็อปปิ้งและไปปิกนิกจนสนิทสนมกันถึงขั้นมีอะไรกัน 

ต่อมาทั้งหมดได้ให้ศรีที่เข้ามาร่วมทีมด้วยทำตัวยั่วยวนลูกน้องของตะวันถ่วงเวลาให้พรรคพวกเข้าไปขโมยทองโดยพรเทพทำหน้าที่เปิดเซฟจนขโมยทองไปได้ ทำให้ตะวันเข้าใจว่าเมลานีต้องมีส่วนรู้เห็นกับเรื่องนี้ ซึ่งพรหมได้แนะนำให้ตะวันฆ่าเมลานีระหว่างที่เตรียมตัวหนี 

ทางด้านธงและพรรคพวกได้ขึ้นเหนือบุกไปหาเล่าสือ ขณะเดียวกัน ตะวันและพรรคพวกก็ตามขึ้นไปและได้รู้ว่าทีมแสบได้ไปหาเล่าสือแล้วเลยให้คนพาไปหาเล่าสือ ฝั่งธงและพรรคพวกได้พบกับ เล่าสือ (ล้อต๊อก) พ่อค้าเฮโรอีนและได้นำทองทั้ง 10 แท่งมาแลกกับเฮโรอีนและอัญมณี แต่ตะวัน พรหม หาญ และลูกน้องก็มาขัดขวางเสียก่อนทำให้เกิดการต่อสู้กันขึ้น ซึ่งพรหมพลาดท่าถูกพรเทพยิงตาย ส่วนหาญถูกโยยิงตายเช่นเดียวกัน ด้านตะวันถูกธงแทงตาย แต่ทั้งหมดก็ถูกนิตยาและตำรวจจับกุม

## นักแสดง
* สมบัติ เมทะนี รับบท ธง
* อรัญญา นามวงศ์ รับบท นิตยา
* สรพงศ์ ชาตรี รับบท พรเทพ
* อุเทน บุญยงค์ รับบท ปรีชา
* มานพ อัศวเทพ รับบท ตะวัน
* จิระศักดิ์ อิศรางกูร ณ อยุธยา รับบท แอ๊ด
* ภิญโญ ปานนุ้ย รับบท โย
* สายัณห์ จันทรวิบูลย์ รับบท โรจน์
* สมศักดิ์ ชัยสงคราม รับบท หาญ ยอดเสือ
* กฤษณะ อำนวยพร รับบท พรหม สี่หน้า
* ต่อลาภ กำพุสิริ รับบท ศรี

### นักแสดงรับเชิญ
* ถวัลย์ คีรีวัต รับบท เสี่ยเม้ง
* นาฑี บุนนาค รับบท เมืองอินทร์
* มิส เมลานี รับบท เมลานี

## อ้างอิง

หมวดหมู่:ภาพยนตร์ภาษาไทย
หมวดหมู่:ภาพยนตร์ไทยที่ออกฉายในปี พ.ศ. 2521
หมวดหมู่:ภาพยนตร์โดยไฟว์สตาร์โปรดักชั่น
หมวดหมู่:ภาพยนตร์โลดโผนไทย
หมวดหมู่:ภาพยนตร์ที่อำนวยการสร้างโดย เกียรติ เอี่ยมพึ่งพร
หมวดหมู่:ภาพยนตร์ภาษาไทยในคริสต์ทศวรรษ 1970